הרוצח מגולדן סטייט

הרוצח מגולדן סטייט הוא כינוי לרוצח סדרתי, אנס ופורץ, שביצע לפחות 13 רציחות, למעלה מ-50 מעשי אונס, ומעל ל-100 התפרצויות לבתים בין השנים 1974 ל-1986 בקליפורניה, ארצות הברית. 
על פי הסברה, הרוצח מגולדן סטייט ביצע שלושה סוגי פשעים שהולידו בעיתונות שלושה כינויים שונים למבצעם, עד אשר נודע כי מדובר באותו מבצע. השם "הרוצח מגולדן סטייט" ניתן על ידי מישל מקנמרה, סופרת שחקרה את הפרשה וכתבה על כך ספר. 
במחוז סקרמנטו נודע כ"האנס מהאזור המזרחי" (East Area Rapist), שעל פי שיטת הפעולה שלו ביצע גם פשעים במחוז קונטרה קוסטה, בעיר סטוקטון ובעיר מודסטו. מאוחר יותר נודע הפושע כ"עוקב הלילי המקורי" (Original Night Stalker), בשל פשעיו בדרום קליפורניה. התוספת "המקורי" צורפה לכינוי על מנת להבדילו מריצ'רד רמירז, שכונה אף הוא בשם זה ופעל תקופה אחריו. על פי החשד הוא החל את דרכו בתחום הפשע כפורץ שכונה "הפורץ מוייסייליה"  לפני שעבר לאזור סקרמנטו, על פי ניתוח דפוס הפועלה הדומה וראיות נסיבתיות. עם זאת, חשד זה טרם אושש. בשנת 2001 לפי ממצאי די.אנ.איי נקבע כי "האנס מהאזור המזרחי" ו"עוקב הלילה המקורי" הם אותו אדם. 
בשנת 2016 הציע ה-FBI פרס של 50,000 דולר למי שיביא ללכידתו.
באפריל 2018 נעצר ג'וזף ג'יימס דיאנג'לו, אזרח אמריקאי יליד 1945, כמי שעומד מאחורי זהותו של הרוצח מגולדן סטייט.

פשעיו

ראיות DNA מקשרות את הרוצח מגולדן סטייט לשמונה מעשי רצח שאירעו בגולטה, דנה פוינט, ונטורה, ואירווין, כולם בקליפורניה. התוקף גם ביצע למעלה מ-50 מעשי אונס במחוזות שונים בקליפורניה.

"הפורץ מוייסייליה" ("Visalia Ransacker") אפריל 1974 - דצמבר 1975

על פי ההערכות, מעשה הפשע הראשוני של הרוצח מגולדן סטייט היה בעיר וייסייליה. בשנים 1974-1975 הוא נהג לפרוץ לבתים ולגנוב מהם מזכרות אישיות כמו בולים, חפתים, מדליונים, לבוש תחתון נשי, נשק ותחמושת. חפצי ערך אחרים וכסף מזומן הוא נמנע מלגנוב בפריצותיו. בחודשים אפריל 1974 - דצמבר 1975 הוא ביצע מעל 100 פריצות ורצח אדם אחד.
לאחר מעצרו של דיאנג'לו אמר מפקד המשטרה בוייסייליה כי הם משוכנעים ש"הפורץ מוייסייליה" נתפס. עם זאת הוא הודה כי במהלך החקירות מעולם לא עלה שמו של דיאנג'לו, לא נמצאו ראיות DNA, והוא לא קושר למעשי רצח או אונס באזור שלא פוענחו. על ההתפרצויות חלה התיישנות עקב השנים הרבות שחלפו מאז שבוצעו, ולא נמצא קשר בין דיאנג'לו לבין רצח הפרופסור לעיתונות קלוד סנלינג המיוחס לפורץ מוייסייליה.

"האנס מהאזור המזרחי" ("East Area Rapist") יוני 1976 - יולי 1979

באמצע שנת 1976 הרוצח מגולדן סטייט  עבר על פי החשד לבצע פשעים באזור סקרמנטו והחליף את מעשי התפרצות לבתים במעשי אונס, במחצית שנת 1976.
שיטת הפעולה שלו הייתה להגיע לשכונת המשתייכות למעמד הבינוני והגבוה. הוא היה חודר לבית ואונס אישה שגרה בו, ללא נוכחות בן זוג. לאחר מכן החל האנס לחדור גם לבתים בשעה ששהה בהם בן הזוג. שיטת הפעולה שלו הייתה לחדור לבית בלילה, ולהאיר עם פנס על פני  הדרים בו. באיומי נשק היה קושר האנס את הבעל, או מכריח את האשה לקשור את בן זוגה באמצעות שרוכי נעליים או חבלים. לאחר מכן היה אונס את האישה בחלק אחר של הבית. על גבו של הגבר השוכב על הרצפה היה מניח האנס כלי מטבח או חפצים אחרים, תוך איום שאם ישמע קול תזוזה הוא ירצח את הזוג.  לעיתים היה שוהה התוקף בבית בו ביצע את התקיפה משך זמן רב. בזמן זה היה אוכל במטבח, שותה בירה, אונס שוב את האישה, או מאיים שוב על הקורבנות. בעת העלמותו הקורבנות בבית לא ידעו האם התוקף כבר עזב, או שהוא עדיין שוהה בביתם. בשל כך, חששו הקורבנות לזוז ולצאת ולהזעיק עזרה. 
על פי הערכת המשטרה, בעת ביצוע פשעיו היה האנס בגיל 19 עד 30. רוב הקורבנות ראו או שמעו מישהו משוטט בשטח מגוריהן לפני התקיפה, ורבות מתוכן חווה פריצות קודם לכן. המשטרה האמינה כי התוקף נהג לבצע תצפית מקדימה בבתים רבים בשכונות נבחרות לפני שבחר בית בו יבצע תקיפה. במסגרת המעקב שלו, הוא נהג להציץ בחלונות בתיהן של קורבנות עתידיות, ולשוטט בחצרות של בתיהן מספר לילות לפני שתקף. על פי ההערכות, במספר מקרים במהלך ההכנות לתקיפות, התוקף פרץ לפני כן לבתים של קורבנות עתידיים, על מנת לפתוח חלונות נעולים ולפרוק נשקים המצויים בבתים. לעיתים קרובות הוא התקשר לפני התקיפות לבית הקורבנות, לעיתים גם חודשים מראש על מנת ללמוד את שגרת יומן. לפעמים היה מצלצל ומנתק ולעיתים מעמיד פנים כאילו מדובר בטעות במספר. לעיתים היה מתקשר לבית קורבנותיו על מנת לאיים עליהן בתקיפה נוספת. על פי העדויות נהג האנס לחבוש מסכת סקי לפניו כדי להקשות על זיהויו.
האנס מהאזור המזרחי פעל במחוז סקרמנטו מהתקפותיו הראשונות ביוני 1976 עד למאי 1977. לאחר שלושה חודשי הפסקה הוא תקף פעם אחת במחוז סאן חואקין בחודש ספטמבר 1977, לפני שחזר לסקרמנטו לבצע תקיפות נוספות, וביצע תקיפה נוספת במחוז סאן חואקין. במשך קיץ 1978 תקף האנס 5 פעמים במחוז סטניסלוס ובמחוז יולו ולאחר מכן פסק מפעולותיו למשך שלושה חודשים. הוא המשיך לפעול בעיקר במחוז קונטרה קוסטה מאוקטובר 1978 עד יולי 1979.

רציחות

בחודש פברואר 1978 בריאן וקייט מאג'ורה, זוג צעיר מסקרמנטו יצאו לטיול ערב עם כלבם בראנצ'ו קורדובה שבמחוז סקרמנטו, ונרצחו על ידי הרוצח מגולדן סטייט. על פי הערכות החוקרים הזוג ניסה להמלט מן הרוצח, אך זה דלק אחריהם וירה בהם למוות. החוקרים העריכו כי הנרצחים זיהו את פניו, ועל מנת שלא להחשף הוא רצח אותם. ב-2016 דווח כי נמצא קשר ודאי בין הירצחם של הזוג מאג'ורה לבין האנס מהאזור המזרחי.

צייד הלילה המקורי "(Original Night Stalker") אוקטובר 1979 - מאי 1986

בחודש אוקטובר 1979, כשלושה חודשים לאחר מעשה האונס האחרון במחוז קונטרה קוסטה, עבר "האנס מהאזור המזרחי" לדרום קליפורניה ותקף לראשונה במחוז סנטה ברברה. התקפותיו נמשכו עד לשנת 1981, עם התקפה בודדת שביצע בשנת 1986. כצייד הלילה המקורי החל לרצוח את הנשים שאנס. בסדרת התקפות זו, רק הזוג הראשון בהתקפתו הראשונה נשאר בחיים, כתוצאה מכך שהסב את תשומת לב השכנים להתקפה, ובכך אילץ את הפושע להימלט. יתר קורבנות ההתקפות נרצחו כתוצאה מירי או ממכות שספגו באמצעות אלה. בשל העובדה שעד לשנת 2001 טרם נמצא הקשר בין האנס מהאזור המזרחי לפושע זה, הפושע הזה כונה בשם "צייד הלילה". בהמשך צורפה לשמו התוספת "המקורי" בעקבות העובדה שהרוצח הסדרתי ריצ'רד רמירז כונה אף הוא בשם זה.
לאחר שהזוג הראשון שהותקף נותר בחיים, פעל צייד הלילה ב-30 בדצמבר 1979. רוברט אופרמן ודברה אלכסנדרה מאנינג נמצאו ירויים למוות בביתו של אופרמן בעיר גולטה. הממצאים בשטח הראו שאופרמן זינק לעבר התוקף. שכנים שמעו קולות ירי אך לא הגיבו כי חשבו שמדובר בזיקוקין לא מזיקים.
במרץ 1980 נמצא זוג נשוי שהוכה למוות בביתם בעיר ונטורה. באוגוסט של אותה השנה בני זוג נמצאו מתים בביתם בעיר דנה פוינט  לאחר שהוכו למוות באמצעות חפץ קהה. לפני מותם נאנסה האשה בידי הרוצח.
בפברואר 1981 נאנסה והוכתה למוות אשה בעיר אירוויין שבמחוז אורנג' שבקליפורניה, על ידי הרוצח מגולדן סטייט. בחודש יולי של שנה זו נרצחו בני זוג בביתם שבעיר גולטה, בה פעל הרוצח שנתיים קודם לכן.
במאי 1986, לאחר הפסקה של כ-5 שנים, צעירה בת 18 הוכתה, נאנסה ונרצחה בידי הרוצח מגולדן סטייט. זהו מעשה הפשע האחרון המיוחס לרוצח.

רמיזות המיוחסות לרוצח מגולדן סטייט

בדצמבר 1977 מכתבים הבנויים בצורת פואמה נשלחו לעורך העיתון סקרמנטו בי (Sacramento Bee), למשרדו של ראש העיר של סקרמנטו, ולערוץ הטלוויזיה המקומי בסקרמנו  KVIE TV, על ידי אדם שטען כי הוא האנס מהאזור המזרחי. 
במהלך חקירת התקיפה ה-42 שארעה בעיר דנוויל נמצאו שלושה דפי מחברת סמוך לזירת האירוע. באחד הדפים נמצא שרטוט של השכונה, עם המילה "ענישה" בתחתית הדף המיוחס לרוצח.

שיחות טלפון

במשך השנים התקבלו שיחות טלפון רבות אשר מייחסים אותן לרוצח. שיחות אלה היו לקרובנותיו לפני המעשה או לאחר מכן כשהיה מאיים עליהן. כמו כן הגיעו שיחות טלפון לרשויות החוק המיוחסות לרוצח.
כך למשל, באוקטובר 1976 קיבלה אשה שיחת טלפון לביתה. מן העבר השני נשמעה שתיקה, כפי שאירע בשבועות קודם לכן. כשצעקה האשה על המתקשר הוא השיב לה "אני הולך להרוג את בעלך". האשה דיווחה על השיחה למשטרה והותקפה על ידי האנס מהאזור המזרחי יממה לאחר מכן. בהמשך האדם הזה התקשר מספר פעמים לשריף של מחוז סקרמנטו והזדהה כאנס. בחלק מהפעמים האנס ביצע את זממו שעות ספורות לאחר שהיה מתקשר לתחנת משטרה. שיחות טלפון אלה אירעו בשנים 1976 - 1982. 
בשנת 1990 קיבלה קורבן אונס של האנס מהאזור המזרחי שיחת טלפון מאדם שעל פי קולו זיהתה כמי שאנס אותה. ברקע נשמעו קולות של ילדים. ב-2001 קיבלה קורבן של האנס מהאזור המזרחי, שיחת טלפון מאדם שקולו נשמע כזה של האנס. שיחת טלפון זו התקבלה יומיים בלבד לאחר שפורסם כי נמצא קשר DNA בין האנס מהאזור המזרחי לרוצח שביצע רציחות בדרום קליפורניה.
חלק משיחות הטלפון המיוחסות לאנס והרוצח הוקלטו.

החקירה

גם לפני שבאופן רשמי בוצע הקישור הוודאי בין עוקב הלילה המקורי לאנס מהאזור המזרחי בשנת 2001, כמה גורמי אכיפת החוק (במיוחד ממשטרת מחוז סקרמנטו) ניסו למצוא קשר בין אירועי הפשע בגולטה, זאת בעקבות דמיון שנמצא בשיטת הפעולה של הפושע.
בשנת 2001, נמצא קשר DNA בין מספר מעשי אונס שבוצעו במחוז קונטרה קוסטה על ידי מי שכונה "האנס מהאזור המזרחי" לבין מספר מעשי רצח שבוצעו על ידי עוקב הלילה המקורי. עשר שנים לאחר מכן, ראיות DNA הצביעו על כך שרצח הזוג דומינגו-סאנצ'ז בעיר גולטה שאירע בשנת 1981, בוצע אף הוא על ידי "הרוצח מגולדן סטייט".
ביוני 2016 פרסם ה-FBI מידע נוסף הקשור למעשי הפשע הכולל רישומים מורכבים ועדויות של קורבנות ושל חוקרים מקומיים ופדרליים. במסיבת עיתונאים שנערכה בסקרמנטו על ידי רשויות אכיפת החוק, הוצע פרס של 50,000 דולר למי שיביא להרשעתו של הרוצח מגולדן סטייט. כחלק מהמאצים לאיתור הרוצח הוקם אתר אינטרנט ייעודי וקו חם טלפוני במטרה לקבל טיפים וידיעות מן הציבור.

החשוד העיקרי: ג'וזף ג'יימס דיאנג'לו

ב-24 באפריל 2018 עצרה מחלקת השריף של מחוז סקרמנטו את ג'וזף ג'יימס דיאנג'לו בן ה-72, בחשד לביצוע פשעי הרוצח מגולדן סטייט הכוללים 12 מעשי רצח ומעשי אונס רבים. החשד בדאנג'לו התמקד לאחר שחוקרים השוו את דגימות ה-DNA שיוחסו לאנס/רוצח לדגמות שנמצאו באתר גנומיקה אישית, שאוסף דגימות DNA של משתמשים שמוסרים אותן לאתר, במטרה לגלות פרטים נוספים על הרקע המשפחתי שלהם. הדגימות שהועלו לאתר GED match העלו התאמה גנטית לדגימות שהעלה משתמש לאתר. החוקרים הסיקו כי למשתמש שהעלה את דגימותיו לאתר, יש קשר משפחתי רחוק לרוצח מגולדן סטייט. לחוקרים שהסתייעו במומחים מתחום הגנאלוגיה, היה מספר מסוים של חשודים פוטנציאלים. בהמשך צומצם מספר החשודים, עד אשר התמקדו החוקרים בדיאנג'לו. דיאנג'לו היה תחת מעקב משטרתי. דגימות של החשוד נלקחו מידית מכוניתו, שעה שהחנה אותה בעת שערך קניות. מהשוואת דגימותיו נתגלתה התאמה לדגימות שהותיר אחריו הרוצח. על מנת להיות בטוחים, המשיך המעקב אחר דיאנג'לו. דגימות DNA שהוצאו מנייר טישו שנזרק בפח אשפה בביתו של דיאנג'לו, העלו שוב התאמה מלאה. באוגוסט 2018 הואשם ברצח נוסף שאירע בשנת 1975, לאחר שירה על פי החשד באב שניסה למנוע את חטיפת בתו.

דיאנג'לו נולד ב-8 בנובמבר 1945 וגדל בעיירה באת' שבמדינת ניו יורק. בספטמבר 1964 התגייס לשירות בחיל הים של צבא ארצות הברית, שרת על סיירת, ובסך הכל שרת 22 חודשים בצבא, חלקם בוייטנאם. לאחר השירות בצבא למד בסיירה קולג' שבקליפורניה והתמקד בתחום מדעי המשטרה. הוא התארס לבוני קולוול במאי 1970, אותה הכיר בעת שלמדה איתו בקולג'. הנישואין לא יצאו אל הפועל לאחר שקולוול ביטלה אותם. חוקרים משערים שלביטול נישואיו לזוגתו בוני יש קשר לקריאתו "אני שונא אותך, בוני", שקרא כלפי אחת הנשים שאנס. הוא קיבל תואר ראשון במשפט פלילי מאוניברסיטת סקרמנטו סטייט. לאחר מכן למד לתואר מתקדם ועבר תקופת התמחות במשטרת רוזוויל.
לאחר מכן הוצב כשוטר משטרה בעיר אקסטר. הוא התיישב בעיר אליה עבר מסיטרוס הייטס. בנובמבר 1973 נישא דיאנג'לו לשרון מארי הודל. הודל עבדה כעורכת דין לענייני גירושין. הזוג נפרד בהמשך הדרך, אך לא השלים את הליך הגירושין. להודל ודאנג'לו שלושה ילדים. ב-1976, השנה בה ביצע על פי החשד את התקיפה הראשונה, הוא קודם לדרגת סמל וצורף לצוות משימה לטיפול בבעיית הפריצות באזור. בשנה זו עבר למשטרת אובורן בה שרת עד לשנת 1979. בשנה זו נתפס גונב פטיש וחומר דוחה כלבים מדראגסטור, ולכן הוא פוטר. הוא נשפט לשישה חודשי מאסר על תנאי ולקנס של 100 דולר.
משנת 1990, ועד לפרישתו בגיל 71 עבד דיאנג'לו במרכז הפצה של רשת המרכולים "Save Mart". בעת מעצרו התגורר הרוצח בקירטוס הייטס עם בתו ונכדתו. האח של שרון מארי הודל שהייתה נשואה לדיאנג'לו ציין כי בתקופת ההתרחשויות, התעניין דיאנג'לו מה הוא חושב על המבצע, ללא שהודה בפניו בביצוע הפשעים. שכניו ציינו כי הייתה לו התנהגות עצבנית ומפחידה. הוא נהג לצעוק ועל כן השתדלו להימנע ממגע איתו. שכן אחד אף ציין כי בעבר איים עליו.